Reguli stricte pentru șoferi în aceste zile. Mesajul venit de la Poliţia Română
Atenţie maximă, șoferi! Nu veți avea deloc viață uşoară pe şosele în minivacanța de 1 Mai şi Paşte, dacă nu veţi respecta regulile rutiere.
În aceste zile libere de care beneficiază milioane de români şi zeci de mii de șoferi se vor afla pe drumurile şi autostrăzile ţării, sute de aparate radar vor fi active pe toate şoselele din țară.
Polițiștii nu se vor concentra doar pe arterele principale, ci vor monitoriza și pasajele pietonale sau diversele zone de refugiu. Ei vor utiliza dispozitivele TruCam pentru a verifica viteza autovehiculelor.
Şi asta nu e tot. Filtrele de poliție vor fi echipate și cu testere de alcool și droguri. Iată exact ce acțiuni vor întreprinde forțele de ordine în minivacanţa de 1 Mai şi Paşte.
Zeci de mii de turiști sunt așteptați să ajungă pe litoral. Aglomerația pe Autostrada Soarelui a fost resimțită încă de marți dimineață, chiar dacă vremea a fost predominant ploioasă.
Lucrările de reparații de pe A2 București-Constanța s-au finalizat, iar polițiștii au instituit filtre și au monitorizat traficul din elicopter. Pe toate drumurile din țară, vor fi prezente 1.600 de echipaje ale Poliției Rutiere, echipate cu peste 400 de radare, relatează Radio România Actualităţi.
La ce trebuie să fie atenţi românii care aleg trenul în minivacanţă?
Poliţia Română a venit cu un mesaj de atenţionare şi pentru cei care vor opta pentru mersul cu trenul în aceste zile. Cât despre șoferi, ei sunt îndemnaţi să verifice, înainte de a pleca la drum, că au ITP-ul şi asigurarea obligatorie valabile. Şi, bineînţeles, maşina să funcţioneze în parametri optimi.
„În perioada 1-6 mai, pentru menținerea ordinii siguranței publice, atât în zonele cu aflux mare de persoane, cât și în proximitatea lăcașelor de cult, se vor afla zilnic la datorie peste 9.500 de polițiști.
Astfel, vor fi asigurate măsuri pentru menținerea ordinii publice în locurile aglomerate – gări, aerogări, piețe, târguri, oboare, în proximitatea lăcașelor de cult unde urmează să desfășoare slujbe religioase, precum și în localitățile turistice, zonele de agrement și în apropierea punctelor de trecere a frontierei.
Dacă plecați cu trenul fiţi prudenţi în gări, aici pot acționa hoți de buzunare. Nu vă lăsați bagajele nesupravegheate.
Dacă plecați cu mașina, asigurați-vă că autoturismul funcționează în parametri optimi, că aveți valabile asigurarea obligatorie și inspecția tehnică periodică. Circulați cu viteza adaptată condițiilor de trafic”, a precizat Bogdan Ghebaur, purtătorul de cuvânt al Poliției Române.
Trafic crescut şi la frontiere. Vin românii din vestul Europei, iar alţii pleacă în vacanţă în Bulgaria sau Grecia
Va fi aglomeraţie şi în vămi în aceste zile, pentru că mulţi români vor alege să plece spre Bulgaria şi Grecia. Mulţi alţii vor trece frontiera României cu Ungaria, fiind vorba aici în principal de românii care vin acasă de Sărbători din vestul Europei.
Iată ce măsuri au pregătit cei de la Poliţia de Frontieră, pentru a se evita orice fel de probleme la graniţă.
„La granița cu Bulgaria sunt operaționale 11 puncte de trecere a frontierei, iar la granița cu Ungaria sunt operaționale 12 puncte. Pentru fluidizarea traficului, se va suplimenta numărul polițiștilor de frontieră care își desfășoară activitatea la controlul documentelor, precum și al echipamentelor folosite pentru verificări.
Astfel, în perioada 1-6 mai, aproximativ 3.900 de polițiști de frontieră vor desfășura zilnic activități de supraveghere şi control a frontierei de stat. Vor fi suplimentate arterele de control pe sensul de ieșire sau de intrare în țară, după caz, până la capacitatea maximă permisă de infrastructura punctelor de trecere a frontierei.
Un alt aspect de interes pentru perioada următoare este reprezentat de faptul că pe teritoriul Ungariei circulația autovehiculelor cu o capacitate mai mare de 7,5t este restricționată astfel: în data de 1 mai, în intervalul 7:00-23:00”, spune Alexandra Găvan, de la Poliția de Frontieră.
Nu în ultimul rând, pompierii au mers în mii de controale în hoteluri, pensiuni și biserici zilele acestea. Ei vin cu un mesaj clar pentru credincioşi: atenţie maximă la cum aprind și transportă lumânările și alte surse de foc în noaptea de Înviere.